Propunere de DECIZIE DE PUNERE ÎN APLICARE A CONSILIULUI de autorizare a Danemarcei să introducă o măsură specială de derogare de la articolul 75 din Directiva 2006/112/CE a Consiliului /* COM/2015/0148 final - 2015/0074 (NLE) */





EXPUNERE DE MOTIVE 1. CONTEXTUL PROPUNERII În conformitate cu articolul 395 din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să introducă măsuri speciale de derogare de la dispozițiile directivei respective, în scopul simplificării procedurii de colectare a taxei pe valoarea adăugată (TVA) sau al prevenirii anumitor forme de evaziune fiscală sau de fraudă. Prin scrisoarea înregistrată la Comisie în data de 13 ianuarie 2015, Danemarca a solicitat autorizarea aplicării unei măsuri de derogare de la articolul 75 din Directiva TVA. În conformitate cu articolul 395 alineatul (2) din Directiva TVA, Comisia a informat celelalte state membre, prin scrisorile din 13 și 14 februarie 2015, cu privire la cererea înaintată de Danemarca. Prin scrisoarea din 17 februarie 2015, Comisia a comunicat Danemarcei faptul că deține toate informațiile necesare pentru a analiza cererea. Contextul general Pentru simplificarea colectării TVA și combaterea evaziunii fiscale, în 2011, Danemarca a solicitat o derogare individuală care să permită introducerea unui regim forfetar pentru utilizarea privată a vehiculelor utilitare ușoare cu o masă maximă autorizată de până la trei tone și care sunt înregistrate ca fiind destinate exclusiv unor scopuri profesionale. Cererea de derogare a fost aprobată prin Decizia de punere în aplicare 2012/447/UE a Consiliului din 24 iulie 2012[1] și a expirat la 31 decembrie 2014. În absența unei astfel de măsuri de derogare, legislația daneză impune ca utilizarea privată a unui astfel de vehicul înregistrat ca fiind destinat exclusiv unor scopuri profesionale să aibă drept consecință pierderea completă, de către persoana impozabilă, a dreptului de a deduce TVA-ul din costul de achiziționare a vehiculului. Danemarca aplică o clauză de statu quo în temeiul articolului 176 din Directiva TVA cu privire la deducerea TVA-ul aferent costurilor de achiziționare și funcționare ale vehiculelor utilitare ușoare cu o greutate maximă autorizată de până la trei tone. Dacă o întreprindere înregistrează astfel de vehicule utilitare ușoare ca fiind destinate exclusiv unor scopuri profesionale, aceasta are dreptul de a deduce în totalitate TVA aferentă achiziționării vehiculelor și costurilor de funcționare. Pe de altă parte, o întreprindere care înregistrează un vehicul utilitar ușor ca fiind destinat utilizării atât în scopuri profesionale, cât și în scopuri personale nu are dreptul să deducă TVA-ul aferent costului de achiziție, dar poate deduce în totalitate TVA pentru costurile de funcționare ale vehiculului. Sistemul danez descris mai sus poate fi complicat și costisitor de administrat, atât pentru persoana impozabilă, cât și pentru administrația fiscală. Prin urmare, Danemarca a solicitat dreptul de a aplica o procedură simplificată, astfel cum s-a acordat prin Decizia de punere în aplicare 2012/447/UE a Consiliului. Conform autorităților daneze, procedura simplificată a funcționat foarte bine în ultimii ani și, prin urmare, acestea sunt dornice să continue să o aplice. Întrucât solicitarea de prelungire a aplicării măsurii a fost recepționată de Comisie după expirarea măsurii de derogare acordate anterior, prezenta propunere nu poate prelungi măsura anterioară cu efect retroactiv. Sistemul forfetar ar putea fi utilizat de o persoană impozabilă timp de până la douăzeci de zile într-un an calendaristic, cu un cost de 40 DKK pe zi. Suma de 40 DKK pe zi ar acoperi doar TVA și a fost stabilită de guvernul danez pe baza analizei statisticilor naționale. O plată similară, prevăzută de dispoziții legislative naționale separate, ar fi solicitată pentru a acoperi impozitul pe venit aferent autoturismelor de serviciu, la care se adaugă o taxă de circulație suplimentară. Dacă persoana impozabilă utilizează vehiculul pentru mai mult de douăzeci de zile dintr-un an calendaristic, s-ar aplica normele de statu-quo, iar persoana impozabilă pierde în întregime dreptul de deducere a costurilor de achiziționare a vehiculului. Autoritățile daneze au dezvoltat un sistem electronic prin care persoanele impozabile pot plăti suma forfetară zilnică pe internet. Autoritățile consideră că acest sistem simplifică obligațiile contabile atât pentru persoanele impozabile, cât și pentru autoritățile fiscale însărcinate cu colectarea și perceperea impozitelor. Procedura simplificată este opțională. Prin urmare, persoanele impozabile ar putea în continuare să își înregistreze vehiculele utilitare ușoare atât în scopuri profesionale, cât și private, dacă această formulă se potrivește situației lor specifice. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Nu a fost necesar să se recurgă la consultări sau la expertiză externă. Derogarea ar avea un efect neglijabil asupra cuantumului global al impozitelor colectate în etapa de consum final, în schimb ar fi benefică pentru întreprinderile care își utilizează vehiculele utilitare ușoare atât în scopuri profesionale, cât și private și ar simplifica colectarea impozitelor. 3. ELEMENTELE JURIDICE ALE PROPUNERII Decizia autorizează Danemarca să introducă o măsură specială de derogare de la Directiva TVA în ceea ce privește contabilizarea TVA aferentă utilizării în scopuri personale a anumitor vehicule. Temei juridic Articolul 395 din Directiva TVA. Principiul subsidiarității Având în vedere dispoziția din Directiva TVA pe care se bazează propunerea, aceasta din urmă intră în sfera competenței exclusive a Uniunii. În consecință, principiul subsidiarității nu se aplică. Principiul proporționalității Propunerea respectă principiul proporționalității din motivele prezentate în continuare. Decizia se referă la o autorizare acordată unui stat membru la solicitarea acestuia și nu constituie o obligație. Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea obligațiilor aferente și a colectării TVA-ului, precum și combaterea evaziunii fiscale. Alegerea instrumentelor În temeiul articolului 395 din Directiva TVA, derogarea de la dispozițiile comune privind TVA nu se poate acorda decât cu autorizația Consiliului hotărând în unanimitate la propunerea Comisiei. În plus, o decizie a Consiliului este cel mai adecvat instrument, deoarece poate fi adresată statelor membre în mod individual. 4. IMPLICAȚIILE BUGETARE Propunerea nu va avea niciun impact negativ asupra resurselor proprii ale Uniunii provenind din TVA. 5. ELEMENTE OPȚIONALE Propunerea este limitată în timp. 2015/0074 (NLE) Propunere de DECIZIE DE PUNERE ÎN APLICARE A CONSILIULUI de autorizare a Danemarcei să introducă o măsură specială de derogare de la articolul 75 din Directiva 2006/112/CE a Consiliului CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată[2], în special articolul 395 alineatul (1), având în vedere propunerea Comisiei Europene, întrucât: (1) Prin scrisoarea înregistrată la Comisie în data de 13 ianuarie 2015, Danemarca a solicitat autorizarea de a aplica o măsură de derogare de la dispozițiile Directivei 2006/112/CE a Consiliului referitoare la dreptul de deducere a TVA-ului achitat în amonte. (2) Comisia a informat celelalte state membre, prin scrisorile din 13 și respectiv 14 februarie 2015, cu privire la cererea înaintată de Danemarca. Prin scrisoarea din 17 februarie 2015, Comisia a înștiințat Danemarca cu privire la faptul că deține toate informațiile pe care le consideră necesare pentru a analiza cererea. (3) În absența măsurii de derogare solicitate, legislația din Danemarca prevede că, dacă un vehicul utilitar ușor cu o greutate maximă autorizată de până la trei tone este înregistrat pe lângă autoritățile daneze ca fiind utilizat exclusiv în scopuri profesionale, persoana impozabilă are dreptul de a deduce în întregime TVA-ul plătit în amonte pentru costurile de achiziționare și funcționare a vehiculului. Dacă un astfel de vehicul este ulterior utilizat în scopuri personale, persoana impozabilă pierde dreptul de a deduce TVA plătit pentru costul de achiziție al vehiculului. (4) Pentru a compensa consecințele acestui regim, Danemarca a solicitat autorizația de a aplica o măsură specială de derogare de la dispozițiile articolului 75 din Directiva 2006/112/CE a Consiliului, astfel cum i s-a acordat prin Decizia de punere în aplicare 2012/447/UE a Consiliului[3], care a expirat la 31 decembrie 2014. Măsura permite persoanelor impozabile care au înregistrat un vehicul ca fiind destinat exclusiv scopurilor profesionale să folosească vehiculul respectiv pentru scopuri neprofesionale și să calculeze baza de impozitare corespunzătoare operațiunii asimilate unei prestări de servicii în conformitate cu articolul 75 din Directiva 2006/112/CE a Consiliului aplicând o rată zilnică forfetară și evitând astfel pierderea dreptului de a deduce TVA-ul achitat pentru costurile de achiziționare a vehiculului. (5) Metoda de calcul simplificată ar fi limitată totuși la douăzeci de zile de utilizare în scopuri neprofesionale pentru fiecare an calendaristic, iar valoarea forfetară a TVA care urmează să fie plătit se stabilește la 40 DKK pentru fiecare zi de utilizare în scopuri neprofesionale. Această sumă a fost stabilită de guvernul danez pe baza analizei statisticilor naționale. (6) Această măsură, care se va aplica vehiculelor utilitare ușoare cu o greutate maximă autorizată de până la trei tone, va simplifica obligațiile în materie de plată a TVA ale persoanelor impozabile care utilizează ocazional în scopuri neprofesionale vehicule înregistrate pentru utilizare în scopuri profesionale. Cu toate acestea, o persoană impozabilă va putea în continuare să opteze pentru a înregistra un vehicul utilitar ușor ca fiind destinat utilizării atât în scopuri profesionale, cât și private. Acționând astfel, persoana în cauză își va pierde dreptul de deducere a TVA-ului aferent achiziționării respectivului vehicul, însă nu va trebui să plătească taxa sub forma unei rate zilnice forfetare pentru utilizarea vehiculului în scopuri private. (7) Autorizarea unei măsuri ce permite persoanelor impozabile care utilizează ocazional în scopuri neprofesionale vehicule înregistrate pentru scopuri profesionale să nu își piardă dreptul de a deduce TVA-ul plătit în amonte pentru vehiculele respective se înscrie în logica normelor generale în materie de deducere prevăzute prin Directiva 2006/112/CE a Consiliului. (8) Este necesar ca autorizarea să fie valabilă pentru o perioadă limitată și să expire, prin urmare, la 31 decembrie 2017. (9) În cazul în care Danemarca solicită o prelungire suplimentară a măsurii de derogare după 2017, aceasta va trebui să transmită Comisiei, până la 31 martie 2017, un nou raport odată cu cererea sa de prelungire. (10) Se consideră că derogarea va avea doar un efect neglijabil asupra valorii globale a încasărilor din impozite colectate în etapa de consum final și nu va avea niciun impact negativ asupra resurselor proprii ale Uniunii care provin din TVA. ADOPTĂ PREZENTA DECIZIE: Articolul 1 Prin derogare de la articolul 75 din Directiva 2006/112/CE a Consiliului, în cazul în care o persoană impozabilă utilizează în scopuri private sau pentru angajații săi sau, în sens mai general, în alte scopuri decât cele profesionale, un vehicul utilitar ușor care a fost înregistrat pentru a fi utilizat exclusiv în scopuri profesionale, Danemarca este autorizată să stabilească baza de impozitare în mod forfetar pentru fiecare zi aferentă unei astfel de utilizări. Rata forfetară zilnică menționată la primul paragraf este de 40 DKK. Articolul 2 Măsura prevăzută la articolul 1 se aplică numai vehiculelor utilitare ușoare cu o greutate totală maximă autorizată de până la trei tone. Această măsură nu se aplică în cazurile în care perioada de utilizare în scopuri private depășește douăzeci de zile pe an calendaristic. Articolul 3 Prezenta decizie produce efecte de la data notificării. Prezenta decizie expiră la 31 decembrie 2017. Orice solicitare de prelungire a măsurii prevăzute de prezenta decizie se transmite Comisiei până la 31 martie 2017. O astfel de cerere trebuie însoțită de un raport care să includă o reexaminare a măsurii aplicate în temeiul prezentei decizii. Articolul 4 Prezenta decizie se adresează Regatului Danemarcei. Adoptată la Bruxelles, Pentru Consiliu Președintele [1] JO L 202, 28.7.2012, p. 24. [2] JO L 347, 11.12.2006, p. 1. [3] JO L 202, 28.7.2012, p. 24.